Přidal, Alojz, poslanec NR SR (2014-03-26):
Vážený pán predsedajúci, vážení kolegovia, tak ako som už povedal, 11. 7. 2013 Úrad pre reguláciu sieťových odvetví vydal vyhlášku 221/2013 a zaviedol nový poplatok za prístup do prenosovej a distribučnej sústavy, tzv. G-komponent. O zavedenie tohto poplatku pre výrobcov elektriny za prístup do sústavy na Slovensku sa už zaujímal i riaditeľ direktoriátu B, čo je vnútorný trh s energiami generálneho riaditeľstva Európskej komisie pre energetiku DJ Energy Klaus Dieter Borchard a adresoval predsedovi ÚRSO Jozefovi Holjenčíkovi list vtedy, keď ešte tá vyhláška bola v príprave, v ktorom mu dal, myslím, že päť otázok, ale tiež vyslovil i obavu, že zavedenie G-komponentu na Slovensku nie je v súlade s čl. 2 nariadenia komisie EÚ č. 838/2010 z 23. septembra 2010, ktorý, to nariadenie ustanovuje inštrukcie týkajúce sa kompenzačného mechanizmu medzi prevádzkovateľmi prenosových sústav a regulačného prístupu k prenosovým poplatkom. Podľa nás predkladateľov zavedením G-komponentu úrad zaviedol diskriminačné opatrenia pre výrobcov Slovenskej republiky voči zahraničným výrobcom, vytvoril prekážky pre domáci trh s elektrinou, pretože zvýhodnil Slovenské elektrárne voči všetkým ostatným výrobcom Slovenskej republiky pripojených do distribučnej sústavy, keď napríklad solárne elektrárne budú platiť 38- až 40-násobne väčší poplatok za megawatthodinu než napríklad jadrové elektrárne. To môže v konečnom dôsledku viesť k odstavovaniu niektorých elektrární. Znevýhodňuje to investície do energetiky na Slovensku a v konečnom dôsledku to môže mať aj za následok zvyšovanie nezamestnanosti. Táto vyhláška vytvorila tiež neakceptovateľné vnútorné pravidlá, keď napríklad elektráreň Vojany, kde sú dva identické bloky s inštalovaným výkonom 110 MW, sú to Vojany 5, 6, tie sú pripojené do prenosovej sústavy a dva bloky s inštalovaným výkonom 110 MW, 1, 2, sú pripojené do distribučnej sústavy. Tie bloky pripojené do prenosovej sústavy budú platiť 0,5 eura za megawatthodinu, ktorú tam dodajú, kým bloky pripojené do distribučnej sústavy, budú platiť okolo 5 eur za MWh, čo spôsobí neakceptovateľný spôsob diskriminácie, je to precedens, ktorý vytvára chaos v rámci jednej elektrárne, jedného energetického systému. Tá naša novela zákona o energetike, jej cieľom je obmedziť maximálnu výšku platby za prístup do distribučnej sústavy tak, ako je to stanovené vyhláškou za prístup do prenosovej sústavy, a to sumou 0,5 eura na MWh ročne a toto je v súlade s nariadením Európskej komisie. Tiež si dávame za cieľ odstrániť diskrimináciu medzi výrobcami elektriny pripojenými do distribučnej sústavy a výrobcami elektriny pripojenej, pripojenými do prenosovej sústavy. Chceme odstrániť diskrimináciu medzi výrobcami elektriny z rozličných zdrojov výroby elektriny. A táto novela nemá vplyv na štátny rozpočet, ale má pozitívny dopad na podnikateľské prostredie na Slovensku. Chcel by som ale zároveň upozorniť, že táto naša novela nerieši všetky problémy, ktoré sú vytýkané vyhláške, iba znižuje mieru záťaže pre výrobcov a je to teda podľa mňa nejaký taký rozumný návrh kompromisného riešenia. Pretože to nerieši všetky problémy, tak my sme išli dvomi cestami a chcem informovať aj poslancov, aj verejnosť o tom, že skupina 45 poslancov zo všetkých opozičných strán – sa mi zdá, že táto podpora je dostatočne široká – podala na Ústavný súd Slovenskej republiky podanie kvôli teda zavedeniu G-komponentu a cieľom tohto podania je zrušenie príslušných ustanovení vyhlášky pre ich rozpor so zákonmi viacerými, poviem, s ústavou aj Európskym dohovorom. Pár argumentov, teda ktoré uvádzame v tom podaní. Prvý je, že vyhláška nezákonným spôsobom znižuje podporu, ktorá je výrobcom elektriny garantovaná priamo zákonom o podpore obnoviteľných zdrojov energie, tam je garancia na 15 rokov v stabilnej výške. Tá vyhláška pána Holjenčíka porušuje princíp nedotknuteľnosti vlastníctva, nárok výrobcu elektriny na podporu v zákonom garantovanej výške je potrebné považovať za majetok, resp. vlastníctvo chránené ústavou a Európskym dohovorom. Tiež táto svojvoľná zmena podmienok a svojvoľné zníženie podpory uprostred obdobia, na ktoré je podpora garantovaná zákonom, odporuje princípu právnej istoty, ktorý je základnou ústavnou požiadavkou demokratického a právneho štátu. Táto svojvoľná... (Prerušenie vystúpenia predsedajúcim.)